Polisiekaptein, nog 4 vas oor ‘stropery’Argieffoto: Susan Scott ŉ Plaasbestuurder van Limpopo sal vandeesweek in die Lenyenye-landdroshof buite Tzaneen om borgtog aansoek doen nadat renosterhorings, olifanttande en ongelisensieerde vuurwapens verlede week op ŉ wildreservaat in dié gebied gevind is. Brig. Vishnu Naidoo, nasionale woordvoerder van die polisie, het gesê ’n taakspan het Donderdag op die reservaat toegeslaan waar Samuel Liversage (68), die bestuurder, in hegtenis geneem is. Die reservaat is deursoek en daar is op tien renosterhorings, twee olifanttande, elf vuurwapens, meer as 1 300 koeëls en 150 leë patroondoppies beslag gelê. Volgens Naidoo is vier van die 11 vuurwapens ongelisensieer. Al die vuurwapens is egter vir ballistiese toetse gestuur. Liversage het Vrydag in die Lenyenye-landdroshof verskyn waar die saak tot eerskomende Donderdag uitgestel is. Volgens Naidoo kom Liversage se inhegtenisneming kort nadat vier mans, insluitend ŉ polisiekaptein, Saterdag 12 Augustus op ŉ Limpopo-plaas in hegtenis geneem is op aanklagte wat met wildstropery verband hou. Naidoo het gesê die taakspan het inligting ontvang dat vermeende stropers by die oostelike hek van die wildsplaas sal uitgaan en die taakspan het die verdagtes daar ingewag. Daar het hulle kapt. Chris du Plessis gevind wat besig was om drie mans, Martinus Jacobus Boschoff (32), Magiel Frederick Klopper (61) en Joseph Mkhokha (42), te begelei wat na bewering ŉ kameelperd gestroop het. Die taakspan het die kaptein ondervra en sy voertuig deursoek, waar hulle ŉ ongelisensieerde rewolwer, ŉ loop van ŉ .270 geweer, ŉ kolf van ŉ geweer en ongeveer 70 koeëls gevind het. Die ander drie verdagtes het ŉ .303-jaggeweer, ŉ knaldemper, ŉ teleskoop en meer as tien koeëls in hul besit gehad. Die kaptein en die ander drie verdagtes is in hegtenis geneem. “Daar is ook op die lisensie vir die .303-jaggeweer en die Isuzu-bakkie waarmee hulle gery het beslag gelê,” het Naidoo gesê. Hy het gesê Boschoff, Klopper en Mkhokha het Maandag in die Hoedspruit-landdroshof verskyn op aanklag van die verwydering of verskuiwing van ŉ gekontroleerde diersoort sonder ŉ permit. Hulle is almal op borgtog van R800 elk vrygelaat en moet weer op 28 Augustus in die hof verskyn. Du Plessis het ook Maandag in die hof verskyn en weer Donderdag, waarna die saak tot 28 Augustus uitgestel is. Hy bly in polisieaanhouding tot sy formele borgtogaansoek.